
Høring over udkast til bekendtgørelse om ændring af ansvarsgrænserne for mobile anlæg
Arbejdstilsynet sender hermed vedlagte udkast til bekendtgørelse om ændring af ansvarsgrænserne i offshoresikkerhedslovens § 69, stk. 1, i offentlig høring.
Bekendtgørelsesudkastet forhøjer de særlige faste grænser for rederens erstatningsansvar for mobile offshoreanlæg med 51 pct. Den nuværende ansvarsgrænse på 50 mio. særlige trækningsrettigheder (SDR) forhøjes til 75,5 mio. SDR, mens det yderligere beløb ved personskade forhøjes fra 30 mio. SDR til 45,3 mio. SDR. SDR er en international regningsenhed, hvis værdi fastsættes af Den Internationale Valutafond (IMF).
Forhøjelsen svarer til den forhøjelse af de internationale søretlige ansvarsgrænser, som blev vedtaget i 2012 og trådte internationalt i kraft i 2015. Denne forhøjelse er ikke hidtil blevet udmøntet i de særlige danske ansvarsgrænser for mobile offshoreanlæg. Der foretages ikke i øvrigt ændringer af reglerne om ansvarsbegrænsning.
Udkastet har været forelagt Offshoresikkerhedsrådet, som har tilsluttet sig det. Udkastet har endvidere været i præhøring hos Erhvervsstyrelsens Område for Bedre Regulering (OBR). OBR har vurderet, at udkastet ikke medfører administrative konsekvenser for erhvervslivet.
Bekendtgørelsen foreslås at træde i kraft den 1. januar 2027.
Eventuelle bemærkninger til udkastet bedes sendt til Arbejdstilsynet på jaga@at.dk senest den 23. november 2026. Der bedes ved besvarelsen henvist til j.nr. 2026-108712.

